КъБР-м и Правительствэм и УнафэщI Мусуков Алий лэжьыгъэ IуэхукIэ щыIащ республикэм и спорт IуэхущIапIэ зыбжанэм
Къэбэрдей-Балъкъэр Республикэм и Правительствэм и УнафэщI Мусуков Алий дыгъуасэ щыIащ «Спартак» стадион» къэрал бюджет IуэхущIапIэмрэ «Къэбэрдей-Балъкъэр Республикэм и командэ къыхэхахэр спортым щыхуагъасэ центр» къэрал кIэзонэ IуэхущIапIэмрэ. КъБР-м спортымкIэ и министр Хьэсанэ Ислъам щIыгъуу лэжьыгъэ IуэхукIэ щежьам Правительствэм и УнафэщIым спорт IуэхущIапIэхэм зыщиплъыхьащ, абыхэм я щытыкIэр къипщытащ.
Къыхэгъэщыпхъэщ, КъБР-м «Къэбэрдей-Балъкъэр Республикэм физическэ щэнхабзэмрэ спортымрэ зыщегъэужьыныр» и къэрал программэм ипкъ иткIэ, республикэ бюджетым и хьэкъкIэ а ухуэныгъэхэм лэжьыгъэшхуэ зэрыщызэфIагъэкIар. Апхуэдэуи техникэ хэхахэр къащэхуащ, зыщагъасэ губгъуэхэр зыхуей хуэзэу, мардэм къизагъэу зэрахьэн папщIэ.
«Спартак» стадионым щыщыIам республикэм и Правительствэм и УнафэщIым щыгъуазэ зищIащ спортсменхэм зыщагъасэ губгъуэ зэрагъэпэщыжахэм я щытыкIэм, физкультурэ-узыншагъэр щрагъэфIакIуэ комплексыр зыхуей-зыхуэфIхэмкIэ къызэрызэрагъэпэщам. Комплексым хэтщ топ щыджэгу губгъуэхэр, къыщажыхь гъуэгу цIыкIухэр, тренажер зэмылIэужьыгъуэхэр. Спорт ухуэныгъэр ирагъэкIуэкIащ «Спортыр ди гъащIэм и мардэщ» къэрал проектымрэ «Демографие» лъэпкъ проектымрэ я мылъкукIэ.
Премьер-министрыр апхуэдэуи щыIащ «ЦСП СК КБР» къэрал кIэзонэ IуэхущIапIэм. Абыи щызэрагъэпэщыжащ, зыхуей щыхуагъэзащ футбол щыджэгу губгъуэ мыину тIу, теннис джэгупIэ кортыр, Налшык къалэм и Универсальнэ спорт комплексым и унэм щIагъэуващ боксым зэрызыхуагъасэ иджырей спорт-технологие Iэмэпсымэхэр. Ахэр иджырей мардэхэм йозагъэ. Художественнэ гимнастикэм хухэха пэшышхуэм кондиционерхэр щIагъэуващ, спортсменхэм абы гупсэхуу зыщагъэсэн папщIэ.
Къэбэрдей-Балъкъэр Республикэм и Правительствэм и УнафэщI Мусуков Алий иригъэкIуэкIа къэпщытэныгъэхэм яужькIэ зыхуэфащэ министерствэм пщэрылъ зыбжанэ хуищIащ и унафэм щIэт IуэхущIапIэхэм я материально-техникэ лъабжьэр адэкIи гъэбыдэным хуэунэтIауэ.
КъБР-м и Iэтащхьэмрэ Правительствэмрэ я пресс-IуэхущIапIэ.
